CELEX: 32007D0053
Language: da
Date: 2004-05-24 00:00:00
Title: Kommissionens beslutning af 24. maj 2006 om en procedure i henhold til EF-traktatens artikel 82 og EØS-aftalens artikel 54 vedrørende Microsoft Corporation (Sag COMP/C-3/37.792 — Microsoft) (meddelt under nummer K(2004) 900) (EØS-relevant tekst)

6.2.2007   
            
            
               DA
            
            
               Den Europæiske Unions Tidende
            
            
               L 32/23
            
         
      KOMMISSIONENS BESLUTNING
   
   af 24. maj 2006
   om en procedure i henhold til EF-traktatens artikel 82 og EØS-aftalens artikel 54 vedrørende Microsoft Corporation
   (Sag COMP/C-3/37.792 — Microsoft)
   (meddelt under nummer K(2004) 900)
   (Kun den engelske udgave er autentisk)
   (EØS-relevant tekst)
   (2007/53/EF)
   Den 24. marts 2004 vedtog Kommissionen en beslutning om en procedure efter EF-traktatens artikel 82 og EØS-aftalens artikel 54. I overensstemmelse med artikel 21 i forordning nr. 17 (1) offentliggør Kommissionen hermed den berørte parts navn og beslutningens hovedindhold under behørig hensyntagen til virksomhedens berettigede interesse i, at dens forretningshemmeligheder ikke afsløres. En ikke-fortrolig version af hele beslutningen på sagens autentiske sprog og på Kommissionens arbejdssprog findes på GD COMP's websted http://europa.eu.int/comm/competition/index_en.html
   
   I.   OVERTRÆDELSEN I KORTE TRÆK
   
               (1)
            
            
               Denne beslutning er rettet til Microsoft Corporation.
            
         
               (2)
            
            
               Microsoft Corporation har overtrådt EF-traktatens artikel 82 og EØS-aftalens artikel 54 ved:
               
                           —
                        
                        
                           fra oktober 1998 til datoen for denne beslutning at nægte at udlevere oplysninger om interoperabilitet og tillade brug af disse oplysninger til udvikling og distribution af styresystemer til arbejdsgruppeservere
                        
                     
                           —
                        
                        
                           fra maj 1999 til datoen for denne beslutning at gøre adgang til Windows-styresystem til klient-pc'er betinget af samtidigt køb af Windows Media Player (WMP).
                        
                     
         
               (3)
            
            
               Styresystemer er softwareprodukter, der styrer en computers basisfunktioner. »Klient-pc'er« (pc'er) er almindelige computere beregnet til at blive brugt af én person ad gangen, og som kan kobles til et netværk.
            
         
               (4)
            
            
               Der skal skelnes mellem i) styresystemer til såkaldte »Intel-kompatible« pc'er og ii) styresystemer til pc'er, som ikke er Intel-kompatible. »Intel-kompatibel« henviser i den forbindelse til en særlig type hardware-arkitektur. »Porting«, dvs. tilpasning af et styresystem, der ikke er Intel-kompatibelt (f.eks. Apples Macintosh), så det kan bruges på Intel-kompatibelt hardware, er en lang og bekostelig proces. Spørgsmålet om i definitionen af det relevante marked at inddrage styresystemer til Intel-kompatible pc'er og pc'er, som ikke er Intel-kompatible, kan stå åbent, da forskellen ikke vil påvirke vurderingen af Microsofts markedsstyrke.
            
         
               (5)
            
            
               Styresystemer til håndholdte enheder, som f.eks. personal digital assistants, PDA'er, eller »intelligente« mobiltelefoner og styresystemer til servere kan ikke på nuværende tidspunkt betragtes som konkurrencedygtige erstatninger for styresystemer til pc'er.
            
         
               (6)
            
            
               Hvad angår substituerbarhed på udbudssiden ville et softwareprodukt, der ikke på nuværende tidspunkt er på markedet for styresystemer til pc'er, skulle ændres grundlæggende for at passe til forbrugernes specifikke behov på dette marked. Det medfører en meget tidskrævende og dyr udviklings- og testproces (ofte over ét år), og det indebærer en betydelig økonomisk risiko. Endvidere ville en ny markedsdeltager møde betydelige adgangsbarrierer, hvilket fremgår af diskussionen om Microsofts dominerende stilling på det relevante marked.
            
         
               (7)
            
            
               »Tjenester som udføres af arbejdsgruppeservere« er de grundlæggende tjenester, der anvendes af kontorpersonale i det daglige arbejde, nemlig: deling af filer lagret på servere, deling af printere, og central »administration« af deres rettigheder som netværksbrugere gennem organisationens it-afdeling. »Styresystemer til arbejdsgruppeservere« er styresystemer, der er udformet og markedsført med henblik på at servicere et forholdsvis lille antal pc'er, der er sammenkoblet i små eller mellemstore netværk.
            
         
               (8)
            
            
               Oplysninger indsamlet af Kommissionen i løbet af undersøgelsen har bekræftet, at kunderne betragter tjenester udført af arbejdsgruppeservere som vel afgrænsede tjenester. Navnlig hører fil- og printtjenester på den ene side og tjenester til gruppe- og brugeradministration på den anden side tæt sammen: Hvis der ikke fandtes en ordentlig gruppe- og brugeradministration, ville brugeren ikke have en effektiv og sikker adgang til delte fil- og printtjenester.
            
         
               (9)
            
            
               Arbejdsgruppeservere (servere, der kører styresystemet til en arbejdsgruppe) må ikke forveksles med high-end-servere, der normalt er nødvendige for at understøtte kritiske opgaver, som f.eks. lagerstyring, flyreservationer eller banktransaktioner. Sådanne opgaver kan kræve støtte til lagring af store datamængder og kræve maksimal (ofte kaldt »klippefast«) pålidelighed og tilgængelighed (2). Tjenesterne udføres af dyre maskiner (nu og da kaldet »virksomhedsservere«) eller af mainframes. Derimod installeres styresystemer til arbejdsgruppeservere normalt på billigere computere.
            
         
               (10)
            
            
               Ikke alle low-end-servere anvendes imidlertid som arbejdsgruppeservere. F.eks. kan low-end-servere også installeres i »udkanten« af netværk og anvendes til web serving (3), web caching (4) eller have firewallfunktioner (5) for at afskærme arbejdsgruppeserverens centrale tjenester.
            
         
               (11)
            
            
               Det skal understreges, at mens det kun er fil-, print- og gruppe- og brugeradministration, der udgør arbejdsgruppeserverens centrale tjenester, kan styresystemer til arbejdsgruppeservere anvendes til at køre applikationer, præcis som andre styresystemer. Disse applikationer vil ofte være tæt knyttet til gruppe- og brugeradministration. Da styresystemer til arbejdsgruppeservere normalt køres med billigt hardware, kræver disse applikationer normalt ikke ekstrem høj pålidelighed.
            
         
               (12)
            
            
               Media players er klientsoftware, hvis væsentligste funktion er at afkode, dekomprimere og afspille (og tillade videre behandling) digitale lyd- og videofiler, der downloades fra eller streames over internettet (eller andre netværk). Media players kan også afspille lyd- og videofiler, der er lagret på fysiske medier, f.eks. cd'er og dvd'er.
            
         
               (13)
            
            
               Hvad angår substituerbarhed på efterspørgselssiden, er klassiske afspilningsmedier som cd'er og dvd'er ikke alternativer til media players, da de kun kan klare en begrænset del af media players' funktioner. Media players, der er baseret på tredjeparts proprietærteknologi, indskrænker i modsætning til Microsofts WMP, RealNetworks' RealOne Player og Apples Quick Time Player, ikke tredjeparts adfærd. Media players, der ikke kan modtage lyd- og videoindhold streamet over internettet, er ikke et alternativ til streaming media players, da de ikke opfylder de specifikke forbrugerkrav om streaming.
            
         
               (14)
            
            
               Hvad angår substituerbarhed på udbudssiden, vil de betydelige FoU-investeringer, beskyttelsen af eksisterende medieteknologier gennem IP-rettigheder og de indirekte netværkseffekter, der karakteriserer markedet, udgøre adgangsbarrierer for udviklere af andre softwareapplikationer, herunder media players, der ikke tillader streaming.
            
         
               (15)
            
            
               Microsoft har erkendt at have en dominerende stilling på markedet for styresystemer til pc'er.
            
         
               (16)
            
            
               Denne dominerende stilling er karakteriseret ved markedsandele, der siden 1996 har været meget store (+ 90 % i de seneste år), og meget store adgangsbarrierer. Disse adgangsbarrierer er navnlig knyttet til de indirekte netværkseffekter. Når et styresystem til pc'er er så populært blandt brugerne, skyldes det, at det er populært hos forhandlere af pc-applikationer, som for deres vedkommende vælger at fokusere deres udviklingsindsats på de styresystemer til pc'er, der er mest populære blandt brugerne. Det giver en selvforstærkende dynamik, der fastholder Windows som de facto-standard for styresystemer til pc'er (»adgangsbarrierer for software«).
            
         
               (17)
            
            
               Kommissionen konkluderer, at Microsoft har opbygget en dominerende stilling på markedet for styresystemer til arbejdsgruppeservere. Denne konklusion er navnlig baseret på følgende:
               
                           —
                        
                        
                           Kommissionen har undersøgt en række data for at kunne måle Microsofts markedsandel på markedet for styresystemer til arbejdsgruppeservere. Alle disse oplysninger bekræfter, at Microsoft uden sammenligning har den største markedsandel, som for alle målingers vedkommende er på over 50 %, og for de fleste målingers vedkommende på mellem 60 og 75 %.
                        
                     
                           —
                        
                        
                           Der er adgangsbarrierer på markedet for styresystemer til arbejdsgruppeservere. Det forholder sig sådan, at jo nemmere det er at finde teknikere, der er kvalificerede til at administrere et givet styresystem til arbejdsgruppeservere, jo flere forbrugere vil være indstillet på at købe netop dette styresystem til arbejdsgruppeservere. Det betyder, at jo mere populært et styresystem til arbejdsgruppeservere er blandt forbrugerne, jo nemmere er det for teknikerne (og jo mere villige vil teknikerne være til) at opnå den fornødne kompetence i forhold til produktet. Ud fra et økonomisk perspektiv kan denne mekanisme formaliseres for så vidt angår netværkseffekter.
                        
                     
                           —
                        
                        
                           Der er stærke kommercielle og tekniske forbindelser mellem markedet for styresystemer til pc'er og styresystemer til arbejdsgruppeservere. Derfor har Microsofts dominans på markedet for styresystemer til pc'er betydelige følger for det tilstødende marked for styresystemer til arbejdsgruppeservere.
                        
                     
         
               (18)
            
            
               I beslutningen fastslås følgende:
               
                           —
                        
                        
                           Microsoft har nægtet at forsyne Sun med oplysninger, der gør det muligt for Sun at udvikle styresystemer til arbejdsgruppeservere, der gnidningsløst kan integreres i »Active Directory domain architecture«, hvilket er et net af indbyrdes forbundne protokoller mellem henholdsvis pc'er-servere og servere-servere, der organiserer Windows arbejdsgruppenetværk. Det skal bemærkes, at for at give Sun mulighed for at udbyde en sådan gnidningsløs integration, skulle Microsoft bare udlevere specifikationer for de berørte protokoller, dvs. teknisk dokumentation, og ikke afsløre Windows-softwarekode og slet ikke give tilladelse til, at Sun reproducerede den. Der er yderligere to forhold omkring denne nægtelse, som skal nævnes. For det første er det afslag, som Sun fik af Microsoft, led i et større handlingsmønster, der går ud på at nægte at udlevere oplysninger til forhandlere af styresystemer til arbejdsgruppeservere. For det andet udgør Microsofts afslag en forstyrrelse af det tidligere leveringsled, da lignende oplysninger for tidligere versioner af Microsofts produkter indirekte allerede var blevet udleveret til Sun og branchen generelt gennem en licens til AT&T.
                        
                     
                           —
                        
                        
                           Microsofts nægtelse risikerer at fjerne konkurrencen på det relevante marked for styresystemer til arbejdsgruppeservere, da de tilbageholdte oplysninger er helt nødvendige for konkurrenter på markedet. Oplysninger fra forbrugerne bekræfter forbindelsen mellem på den ene side den privilegerede interoperabilitet, som Microsofts styresystemer til arbejdsgruppeservere har takket være Microsofts dominerende styresystem til pc'er, og på den anden side den hurtige opnåelse af en dominerende stilling (og den hurtige indførelse af de egenskaber i Active Directory domain architecture, der ikke er kompatible med konkurrenternes produkter). Kommissionens undersøgelse viser også, at der ikke findes noget faktisk eller potentielt alternativ til de tilbageholdte oplysninger.
                        
                     
                           —
                        
                        
                           Microsofts nægtelse medfører en begrænsning af den tekniske udvikling til skade for forbrugerne, hvilket er i modstrid med artikel 82, stk. b). Hvis konkurrenterne havde adgang til de tilbageholdte oplysninger, ville de kunne tilbyde forbrugerne nye og bedre produkter. Det fremgår af oplysningerne fra markedsundersøgelsen, at forbrugerne sætter pris på produktkarakteristika som sikkerhed og pålidelighed, selv om sådanne karakteristika kommer i anden række på grund af Microsofts interoperabilitetsfordel. Microsofts nægtelse er derfor indirekte til skade for forbrugerne.
                        
                     
         
               (19)
            
            
               Disse særlige omstændigheder fører til den konklusion, at Microsofts afslag udgør misbrug af en dominerende stilling, hvilket er uforeneligt med artikel 82, medmindre der foreligger objektive grunde dertil.
            
         
               (20)
            
            
               Microsofts påståede begrundelse for nægtelsen er, at hvis de omhandlede oplysninger udleveres, og hvis konkurrenterne får mulighed for at bruge dem til at fremstille kompatible produkter, ville det være ensbetydende med at licensere intellektuelle ejendomsrettigheder. Kommissionen har ikke taget stilling til gyldigheden af Microsofts generelle krav vedrørende intellektuelle ejendomsrettigheder, der under alle omstændigheder kun kan afgøres fra sag til sag, når Microsoft har udarbejdet de nødvendige specifikationer. Ifølge retspraksis kan en virksomheds interesse i at udøve sine intellektuelle ejendomsrettigheder ikke i sig selv udgøre en objektiv begrundelse, når der kan konstateres så usædvanlige omstændigheder som ovenstående.
            
         
               (21)
            
            
               Kommissionen undersøgte, om Microsofts begrundelse i lyset af denne sags specifikke omstændigheder kunne opveje disse særlige omstændigheder og konkluderede, at Microsoft ikke havde fremlagt beviser i den henseende. I særdeleshed forholder det sig sådan, at et påbud om at fremlægge de relevante oplysninger ikke kan føre til »kloning« af Microsofts produkt. Kommissionen har også taget hensyn til det faktum, at den type oplysninger, som Microsoft tilbageholdte, dagligt udleveres i branchen.
            
         
               (22)
            
            
               Endvidere har Kommissionen baseret sig på det tilsagn, som IBM afgav over for Kommissionen i 1984 (»IBM-tilsagnet«) (6), og softwaredirektivet (7) fra 1991. Microsoft medgiver, at IBM-tilsagnet og softwaredirektivet giver nyttige retningslinjer i denne sag. Kommissionen konkluderede, at et påbud om i dette tilfælde at udlevere oplysninger kunne sidestilles med IBM-tilsagnet, da det blot ville vedrøre interfacespecifikationer. Kommissionen konkluderede også, at den her omhandlede nægtelse var en afvisning af at udlevere oplysninger om interoperabilitet i medfør af softwaredirektivet. I den henseende bemærkede Kommissionen, at softwaredirektivet begrænser den ophavsretlige beskyttelse af software (herunder også i tilfælde af virksomheder uden dominerende stilling) til fordel for interoperabilitet og på den måde understreger vigtigheden af interoperabilitet i softwareindustrien. Kommissionen bemærkede også, at det udtrykkeligt fremgår af softwaredirektivet, at bestemmelserne ikke berører anvendelsen af EF-traktatens artikel 82, navnlig hvis en virksomhed med dominerende stilling nægter at udlevere oplysninger, der er nødvendige for at sikre operabilitet.
            
         
               (23)
            
            
               Microsoft anførte endvidere, at afvisningen af at udlevere oplysninger om operabilitet ikke kan tage sigte på at begrænse konkurrencen på markedet for styresystemer til arbejdsgruppeservere, da virksomheden ikke har noget økonomisk incitament for at følge en sådan strategi. Kommissionen afviste Microsofts argument, da det var baseret på en økonomisk model, der ikke passer til fakta i denne sag, og ikke stemmer overens med de synspunkter, Microsofts ledelse gav udtryk for i de interne dokumenter, som Kommissionen fik adgang til i forbindelse med undersøgelsen.
            
         
               (24)
            
            
               Beslutningen fastslår, at Microsoft overtræder traktatens artikel 82 ved at bundte WMP med Windows PC operating system (Windows). Kommissionen baserer sine oplysninger om ulovlig bundtning på fire forhold: i) Microsoft har en dominerende stilling på markedet for styresystemer til pc'er; ii) Windows styresystem til pc'er og WMP er to forskellige produkter; iii) Microsoft giver ikke forbrugerne mulighed for at købe Windows uden WMP; og iv) bundtningen udelukker konkurrence. Endvidere afviser beslutningen Microsofts argumenter for at bundte WMP.
            
         
               (25)
            
            
               Microsoft medgiver at have en dominerende stilling på markedet for styresystemer til pc'er.
            
         
               (26)
            
            
               Ifølge Kommissionens beslutning er streaming media players og styresystemer til pc'er to adskilte produkter (hvorved Kommissionen tilbageviser Microsofts argument om, at WMP er en integreret del af Windows). Beslutningen fastslår for det første, at selv om Microsoft i nogen tid har bundet media players til Windows, er der stadig i dag en særskilt forbrugerefterspørgsel efter separate media players, der kan adskilles fra efterspørgslen efter styresystemer til pc'er. For det andet findes der virksomheder, der udvikler og sælger separate media players. For det tredje udvikler og distribuerer Microsoft selv versioner af WMP til andre styresystemer til pc'er. Endelig fremmer Microsoft WMP i direkte konkurrence med media players fra andre virksomheder.
            
         
               (27)
            
            
               Hvad angår det tredje argument vedrørende bundtning, fastslår beslutningen, at Microsoft ikke giver forbrugerne mulighed for at købe Windows uden WMP. Pc-producenter skal have licens på Windows med WMP. Hvis de ønsker at installere en anden media player i Windows, kan det udelukkende gøres ved siden af Windows media player. Dette gælder også, når en bruger køber Windows i en detailforretning. Microsofts argumenter om, at kunderne ikke behøver betale »ekstra« for WMP, og at de ikke behøver bruge WMP, anses i beslutningen som irrelevant, når det drejer sig om at beslutte, om der foreligger tvang efter artikel 82 i EF-traktaten.
            
         
               (28)
            
            
               Det forklares herefter i beslutningen, hvorfor bundtning i dette tilfælde hindrer konkurrence. I beslutningen fastslås det, at det er bundtningen af WMP med Windows, der gør, at Microsofts media players findes i næsten alle pc'er verden over. De relevante beviser viser, at andre distributionskanaler kommer i anden række. Ved at bundte WMP med Windows kan Microsoft give indholdsudbydere og softwareudviklere, der understøtter Windows Media-teknologier, mulighed for gennem Microsofts monopol at nå ud til næsten alle pc-brugere verden over. Beviserne peger på, at understøtning af flere medieteknologier giver yderligere omkostninger. WMP's allestedsnærværelse betyder således, at indholdsudbydere og softwareudviklere væsentligst baserer sig på Windows media player. Forbrugerne vil for deres vedkommende foretrække at bruge WMP, da der findes et bredere udvalg af programmer og indhold til dette produkt. Microsofts bundtning styrker og forvrider disse »netværkseffekter« til virksomhedens egen fordel og underminerer derved alvorligt konkurrencen på markedet for media players. Ifølge beviserne stiger brugen af WMP på grund af denne bundtning, samtidig med at brugerne anser andre media players for at være af bedre kvalitet. Markedsdata om anvendelsen af media player, formatanvendelse og indhold, som udbydes på websteder, peger på, at WMP og Windows Media-formater anvendes på bekostning af de vigtigste konkurrerende media players (og media player-teknologier). Denne tendens til fordel for Windows Media Player og Windows medieformat nævnes i beslutningen, men det understreges også, at Kommissionen ifølge Domstolens retspraksis bl.a. ikke er tvunget til at bevise, at konkurrencen er hindret, eller at der er en risiko for at fjerne al konkurrence for at fastslå, at der foreligger ulovlig bundtning. Ellers ville antitrustundersøgelser på visse softwaremarkeder komme på for sent et tidspunkt, da beviser på markedseffekt kun kan fremlægges, når markedet er »tippet over«.
            
         
               (29)
            
            
               Endelig diskuterer beslutningen Microsofts argumenter for at bundte WMP, herunder den påståede effektivitetsgevinst ved at bundte WMP med Windows. Hvad angår den påståede distributionsgevinst, tilbageviser Kommissionen Microsofts argument om, at bundtningen sænker forbrugernes transaktionsomkostninger ved at mindske tidsforbruget og forvirringen, da de får en færdig opsætning af forudindstillinger i deres pc'er. Fordelen ved at have en media player forudinstalleret sammen med pc'ens styresystem er, at Microsoft ikke skal vælge media player for forbrugerne. Pc-producenterne kan garantere, at de kan klare forbrugernes efterspørgsel efter de valgte forudinstallerede media players. Beslutningen fastslår også, at Microsoft ikke har kunnet godtgøre, at »integrationen« af WMP skyldes hensynet til den tekniske effektivitet. Bundtning af WMP afskærmer snarere Microsoft fra effektiv konkurrence fra potentielt mere effektive forhandlere af media players, der kunne true Microsofts stilling og dermed svække den viden og den kapital, der er investeret i innovation af media players.
            
         II.   RETSMIDLER
   
               (30)
            
            
               Beslutningen pålægger Microsoft at udlevere de oplysninger, som virksomheden har nægtet at udlevere, og tillade brug deraf til udvikling af kompatible produkter. Dette pålæg om udlevering af oplysninger er begrænset til protokolspecifikationer og til sikring af interoperabilitet med de specifikke træk, der definerer et typisk arbejdsgruppenetværk. Det gælder ikke bare Sun, men enhver virksomhed, der har en interesse i at udvikle produkter, der kan konkurrere med Microsoft på markedet for styresystemer til arbejdsgruppeservere. I det omfang beslutningen måtte kræve, at Microsoft afstår fra fuldt ud at håndhæve sine intellektuelle ejendomsrettigheder, kan dette begrundes med nødvendigheden af at bringe overtrædelsen til ophør.
            
         
               (31)
            
            
               Vilkårene for Microsofts udlevering af oplysninger og tilladelse til anvendelse deraf skal derfor være rimelige og ikke-diskriminerende. For at de vilkår, som fastsættes af Microsoft, skal kunne anses for rimelige og ikke-diskriminerende, gælder i særdeleshed, at de afgifter, som Microsoft måtte kræve for udlevering af oplysninger, er rimelige. F.eks. skal sådanne afgifter ikke afspejle den strategiske værdi af Microsofts styrke på markedet for styresystemer til pc'er eller på markedet for styresystemer til arbejdsgruppeservere. Endvidere har Microsoft ikke ret til at indføre begrænsninger for den type produkter, som specifikationerne kan anvendes på, hvis sådanne begrænsninger fjerner incitamentet til at konkurrere med Microsoft eller på unødvendig vis hæmmer konkurrenternes innovationsvilje. Endelig skal de vilkår, som Microsoft opstiller i fremtiden, være tilstrækkelig forudsigelige.
            
         
               (32)
            
            
               Microsoft skal udlevere de relevante protokolspecifikationer i rimelig tid, dvs. så snart virksomheden har skabt en fungerende og tilstrækkelig stabil implementering af disse protokoller i sine produkter.
            
         
               (33)
            
            
               Hvad angår ulovlig bundtning pålægger beslutningen Microsoft at udbyde en fuldt fungerende version af Windows uden WMP til slutbrugere og OEM'er. Microsoft vil fortsat have ret til at udbyde en pakke med Windows og WMP.
            
         
               (34)
            
            
               Microsoft skal afstå fra at anvende fremgangsmåder, der på lignende vis vil kunne bundte WMP med Windows, f.eks. ved at sikre en privilegeret interoperabilitet med Windows i forhold til WMP, ved at give selektiv adgang til Windows API eller ved gennem Windows at fremme WMP i forhold til konkurrenternes produkter. Microsoft må heller ikke give OEM'er eller brugere rabat, hvis de køber Windows med WMP, eller faktisk, økonomisk eller på anden måde fjerne eller begrænse OEM'ers eller brugeres frihed til at vælge en version af Windows uden WMP. Versionen af Windows uden WMP må ikke være mindre kraftig end den version af Windows, der indeholder WMP, dog med undtagelse af de WMP-funktioner, der pr. definition ikke indgår i denne version af Windows.
            
         III.   BØDER
   
               (35)
            
            
               Kommissionen mener, at overtrædelsen i og med dens karakter udgør en meget alvorlig overtrædelse af EF-traktatens artikel 82 og EØS-aftalens artikel 54.
            
         
               (36)
            
            
               Desuden har løftestangseffekten af den udelukkelse, Microsoft har praktiseret, haft betydelige følger for markedet for styresystemer til arbejdsgruppeservere og for streaming media players.
            
         
               (37)
            
            
               For at kunne vurdere overtrædelsens grovhed defineres markedet for styresystemer til pc'er, styresystemer til arbejdsgruppeservere og media players som omfattende EØS-området.
            
         
               (38)
            
            
               Det oprindelige bødebeløb, som pålægges Microsoft, skal for at afspejle overtrædelsens grovhed og i lyset af ovenstående omstændigheder andrage 165 732 101 EUR. På grund af Microsofts betydelige økonomiske styrke (8) og for at sikre, at bøden får afskrækkende virkning på Microsoft, justeres tallet op med en faktor på 2 til 331 464 203 EUR.
            
         
               (39)
            
            
               Endelig forhøjes grundbeløbet med 50 % på grund af varigheden af overtrædelsen (fem et halvt år). Bødens grundbeløb fastsættes derfor til 497 196 304 EUR.
            
         
               (40)
            
            
               Der foreligger ingen skærpende eller formildende omstændigheder af betydning for denne beslutning.
            
         
   
      (1)  EFT 13 af 21.2.1962, s. 204/62. Senest ændret ved forordning (EF) nr. 1/2003 (EFT L 1 af 4.1.2003, s. 1).
   
      (2)  Pålidelighed er et styresystems evne til at fungere i en lang periode uden driftsforstyrrelser eller behov for at reboote. Tilgængelighed er et styresystems evne til at fungere i en lang periode, uden at det er nødvendigt at tage det ud af drift til serviceeftersyn eller opgraderinger. Et andet aspekt af tilgængelighed er, hvor hurtigt et styresystem kan genoptage driften, efter der er opstået en fejl.
   
      (3)  En webserver lagrer websider og gør dem tilgængelige gennem standardiserede webprotokoller.
   
      (4)  En cache er et sted, hvor midlertidige webkopier lagres. Web caching er derfor en lagring af webfiler til senere brug på en måde, der fremskynder adgangen for slutbrugeren.
   
      (5)  En firewall er en hardware/software-løsning, der isolerer organisationers computernetværk og derved beskytter dem mod ydre trusler.
   
      (6)  Kommissionens sag IV/29.479. Kommissionen afbrød den undersøgelse, den havde påbegyndt i 1970'erne, efter IBM havde afgivet dette tilsagn.
   
      (7)  Rådets direktiv 91/250/EØF (EFT L 122 af 17.5.1991, s. 42).
   
      (8)  Microsoft er i øjeblikket verdens største virksomhed målt efter børsværdi. (Se http://news.ft.com/servlet/ContentServer? pagename=FT.com/StoryFT/FullStory&c=StoryFT&cid=1051390342368&p=1051389855198 og http://specials.ft.com/spdocs/global5002003.pdf — Financial Times »World's largest Companies«, ajourført den 27. maj 2003, trykt den 13. januar 2004). Ifølge samme måling har Microsoft haft en konstant høj placering på listen over verdens største virksomheder målt efter børsværdi. Microsoft var verdens største virksomhed i 2000, den femtestørste i 2001 og den næststørste i 2002 (se http://specials.ft.com/ln/specials/global5002a.htm (for 2000, trykt den 24. januar 2003), http://specials.ft.com/ft500/may2001/FT36H8Z8KMC.html (for 2001, trykt den 24. januar 2003), http://specials.ft.com/ft500/may2002/FT30M8IPX0D.html (for 2002, trykt den 24. januar 2003)). Microsofts ressourcer og overskud er også betydelige. Microsofts angivelse til Securities and Exchange Commission for det amerikanske regnskabsår juli 2002-juni 2003 viser, at virksomheden havde en kapitalreserve (inklusive investeringer på kort sigt) på 49 048 mio. USD pr. 30. juni 2003. Hvad angår overskud viser samme angivelse, at i det amerikanske regnskabsår juli 2002-juni 2003 havde Microsoft et overskud på 13 217 mio. USD af en indtjening på 32 187 mio. USD (overskudsmargen på 41 %). Hvad angår styresystemer til Windows klient-pc'er i denne periode (produktsegment »klient«) havde Microsoft et overskud på 8 400 mio. USD af en indtjening på 10 394 mio. USD (overskudsmargen 81 %).